El personal de Salvament i Socorrisme comença a treballar el 2 de juny
01 de juny 2023

![](/media/m03hza2w/socorrismo-1-c.jpg?width=850&height=258.44594594594594)

La delegació de Platges ja ha contractat el personal de Salvament i Socorrisme que vetlarà per la seguretat de la costa saguntina durant la temporada estival d'enguany que comença demà, 2 de juny, i acaba el 24 de setembre. L'alcalde en funcions, Darío Moreno, i el regidor en funcions de Platges, Roberto Rovira, han donat la benvinguda en el Centre Cívic Antic Sanatori al personal que vigilarà el litoral en les 3 postes (el Port de Sagunt, Almardà i Corinto) i les nou torres de vigilància (3 per posta).

La plantilla està formada per 27 socorristes, als quals s'afegiran 5 més al juliol i agost; 1 coordinador del servici; 6 coordinadors de posta; i 6 patrons d'embarcació. A més, hi haurà dos ambulàncies amb metge i tècnic, 3 quads, 2 motos aquàtiques i una embarcació. A este servici de seguretat i prevenció se sumarà la Policia de Platges en dates pròximes.

A més de rebre la benvinguda de les autoritats públiques en nom de la ciutat, l'acte de presentació també ha servit per a instruir el personal de Salvament i Socorrisme en diferents àrees amb el propòsit de fer de les platges de Sagunt una destinació turística més segura, accessible i inclusiva. D'esta manera, han rebut formació en riscos laborals, bones pràctiques i perspectiva de gènere, així com indicacions sobre com dirigir-se als usuaris.

Roberto Rovira els ha expressat: **«Sou un servici essencial. Hem augmentat un mes el servici i l'Ajuntament té la gestió directa de Salvament i Socorrisme des de fa 8 anys i això és una cosa que cal valorar perquè els treballadors que formen el personal són funcionaris públics que estan al servici dels ciutadans i la seua funció és essencial, ja que es dediquen fonamentalment a salvar vides».**

Darío Moreno també s'ha dirigit al personal de Salvament i Socorrisme amb les següents paraules: **«Roberto i jo estem per a ajudar, estarem a disposició vostra per al que necessiteu, nosaltres el que volem és fer-vos-ho fàcil».** Així mateix, ha donat les gràcies a la plantilla: **«Vull agrair-vos ja per endavant el treball que dureu a terme, que estic segur que serà magnífic».**

Després de finalitzar l'acte, els socorristes, patrons i coordinadors han anat a la platja a fer pràctiques de salvament. Durant tot l'estiu, la plantilla també es formarà amb pràctiques voluntàries i una altra part de pràctiques obligatòries que hauran de realitzar durant el servici.

En la segona quinzena de juny s'incorporarà el Punt Accessible i el servici de  
Policia de Platges i, com a novetat, el personal de Salvament i Socorrisme participarà en un programa d'À Punt.

*   [](http://www.facebook.com/sharer.php?u=https://aytosagunto.es/va/actualitat/el-personal-de-salvament-i-socorrisme-comenca-a-treballar-el-2-de-juny/ "Facebook")
*   [](http://twitter.com/share?url=https://aytosagunto.es/va/actualitat/el-personal-de-salvament-i-socorrisme-comenca-a-treballar-el-2-de-juny/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-personal-de-salvament-i-socorrisme-comenca-a-treballar-el-2-de-juny/ "Linked In")
*   [](mailto:?body=https://aytosagunto.es/va/actualitat/el-personal-de-salvament-i-socorrisme-comenca-a-treballar-el-2-de-juny/)